2021. gada Noteikumi Nr.

Rīgā (prot. Nr.   .§)

**Noteikumi par aizdevumiem būvdarbiem daudzdzīvokļu dzīvojamās mājās un to teritoriju labiekārtošanai**

*Izdoti saskaņā ar* [*Attīstības finanšu  
institūcijas likuma*](https://likumi.lv/ta/id/270323-attistibas-finansu-institucijas-likums)[*12. panta*](https://likumi.lv/ta/id/270323-attistibas-finansu-institucijas-likums#p12)*ceturto daļu*

1. **Vispārīgie jautājumi**
2. Noteikumi nosaka:
   1. nosacījumus atbalsta programmai būvdarbiem daudzdzīvokļu dzīvojamās mājās un to teritoriju labiekārtošanai (turpmāk – atbalsta programma);
   2. kārtību, kādā akciju sabiedrība "Attīstības finanšu institūcija Altum" (turpmāk – sabiedrība "Altum") īsteno atbalsta programmu;
   3. atbalsta programmai pieejamo finansējumu;
   4. atbalstāmo darbību un izmaksu attiecināmības nosacījumus, tai skaitā finansējumu sabiedrības "Altum" izdevumu segšanai.
3. Noteikumos lietoti šādi termini:
   1. daudzdzīvokļu dzīvojamā māja – māja, kas kā dzīvojamā māja ir reģistrēta Nekustamā īpašuma valsts kadastra informācijas sistēmā, ja tajā ir vismaz trīs dzīvojamo telpu grupas;
   2. dzīvokļu īpašnieki – dzīvokļa īpašumos sadalītu daudzdzīvokļu dzīvojamo māju dzīvokļu īpašnieki un dzīvokļa īpašumos nesadalītu daudzdzīvokļu dzīvojamo māju kopīpašnieki;
   3. *de minimis* atbalsta saņēmēji – šo noteikumu 2.6. apakšpunktā noteiktais saimnieciskās darbības veicējs un šo noteikumu 2.2. apakšpunktā noteiktie dzīvokļu īpašnieki, kuru dzīvokļa īpašumi tiek izmantoti saimnieciskajā darbībā un dzīvokļa īpašnieki pretendē uz atbalstu, kas kvalificējams kā komercdarbības atbalsts;
   4. elektroauto uzlādes vietu infrastruktūras izveide – publiski pieejamu uzlādes staciju iegāde, montāža un pieslēgšana pie sadales sistēmas operatora elektrotīkla vai pie lietotāja elektrotīkla aiz elektroenerģijas komercuzskaites mēraparāta (turpmāk – elektrotīkls). Sadales sistēmas operators vai lietotājs, pie kura elektrotīkla ir plānots pieslēgt publiski pieejamu uzlādes staciju, projekta īstenošanas vietā nodrošina publiski pieejamās uzlādes stacijas pieslēguma elektroapgādi ar maiņspriegumu 400/230V un elektrisko strāvu atbilstoši projekta iesniegumā norādītās publiski pieejamās uzlādes stacijas tehniskajai specifikācijai;
   5. pilnvarotā persona – šo noteikumu izpratnē Latvijā reģistrēta juridiska persona, kuru dzīvokļu īpašnieki pilnvarojuši viņu vārdā īstenot būvdarbus daudzdzīvokļu dzīvojamā mājā, nodrošināt teritorijas labiekārtošanu vai elektroauto uzlādes vietu infrastruktūras izveidi, kā arī slēgt līgumus un parakstīt ar tiem saistītos darījuma dokumentus par aizdevumu saņemšanu un izpildīt šos līgumus;
   6. saimnieciskās darbības veicējs – šo noteikumu izpratnē ir Latvijā reģistrēta juridiska persona, kurš ir daudzdzīvokļu dzīvojamās mājas apsaimniekotājs, dzīvokļu īpašnieku biedrība, dzīvokļu īpašnieku kooperatīvās sabiedrība vai juridiska persona, kura īpašumā ir daudzdzīvokļu dzīvojamā māja, un kurš atbilst vienam no šiem apakšpunktiem:
      1. tas ir sīkais (mikro), mazais un vidējais saimnieciskās darbības veicējs, kas atbilst Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (Eiropas Savienības Oficiālais Vēstnesis, 2014. gada 26. jūnijs, L 187) (turpmāk – Komisijas regula Nr. 651/2014), 1. pielikumā noteiktajām definīcijām;
      2. tas ir lielais saimnieciskās darbības veicējs, kas atbilst Komisijas regulas Nr. 651/2014 2. panta 24. punktam;
   7. teritorija – zemesgabals, kas ir publiski pieejams un ir daudzdzīvokļu dzīvojamās mājas dzīvokļu īpašnieku īpašumā, valdījumā vai lietojumā;
   8. teritorijas labiekārtošana – šo noteikumu izpratnē daudzdzīvokļu dzīvojamai mājai piesaistītā zemesgabala labiekārtošanas darbi, kas ietver:
      1. brauktuves, ietves vai stāvlaukuma izbūvi, pārbūvi vai atjaunošanu;
      2. apgaismojuma izbūvi, pārbūvi vai atjaunošanu, uzstādot energoefektīvus LED gaismekļus;
      3. citus labiekārtošanas darbus (bērnu rotaļu laukumu, soliņu, velo novietņu, atkritumu urnu u.c. labiekārtojuma elementu uzstādīšana, atkritumu konteineru novietošanas laukumu, sporta laukumu, veļas žāvētavu ierīkošana, pārbūve vai atjaunošana u.tml.);
      4. jaunu apstādījumu izveidi.
4. Aizdevumu sniedz sabiedrība “Altum” tiešā finanšu instrumentu veidā, ievērojot šajos noteikumos paredzētos nosacījumus. Pieteikumu aizdevumu saņemšanai iesniedz pilnvarotā persona vai saimnieciskās darbības veicējs
5. Aizdevuma līgumu noslēgšanas beigu termiņš ir termiņš, kas noteikts Komisijas 2013. gada 18. decembra Regulas (ES) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (Eiropas Savienības Oficiālais Vēstnesis, 2013. gada 24. decembris, Nr. L 352) (turpmāk – Komisijas regula Nr. 1407/2013) 7. panta 4. punktā un 8. pantā.
6. Atbalsta programmai pieejamais finansējums aizdevumu izsniegšanai un atbalsta programmas zaudējumu segšanai, t.i., kredītriska zaudējumu segšanai un nepieciešamo uzkrājumu sagaidāmajiem kredītzaudējumiem izveidošanai un uzturēšanai (pirmie zaudējumi) ir 31 000 000 *euro,* tai skaitā:
   1. sabiedrības "Altum" piesaistītais finansējums – 30 000 000 *euro*;
   2. Latvijas un Šveices sadarbības programmas individuālā projekta "Mikrokreditēšanas programma" atmaksu publiskā finansējuma daļa - 1 000 000 *euro*.
7. Lai nodrošinātu finansējumu aizdevumu izsniegšanai, sabiedrība "Altum" piesaista valsts aizdevumu līdz 30 000 000 *euro* apmērā atbilstoši normatīvajiem aktiem par valsts aizdevumu izsniegšanas un apkalpošanas kārtību, nepiemērojot aizdevuma riska procentu likmi. Valsts aizdevumu izsniedz kredītlīnijas veidā, un tā izmantošanas mērķis ir aizdevuma sniegšana, ievērojot šajos noteikumos paredzētos nosacījumus.
8. Lai nodrošinātu finansējumu aizdevumu izsniegšanai, sabiedrība "Altum" var piesaistīt starptautisko finanšu institūciju aizdevumus.
9. Ekonomikas ministrija slēdz līgumu ar sabiedrību "Altum" par šo noteikumu 5. punktā minētā finansējuma izlietošanas, uzraudzības un piešķiršanas kārtību.
10. **Aizdevuma nosacījumi**
11. Aizdevumu piešķir šādu pasākumu īstenošanai daudzdzīvokļu dzīvojamā mājā:
    1. būvdarbu veikšana daudzdzīvokļu dzīvojamās mājas norobežojošās konstrukcijās un koplietošanas telpās;
    2. daudzdzīvokļu dzīvojamās mājas inženiersistēmu atjaunošana, pārbūve vai izveide;
    3. teritorijas labiekārtošana;
    4. elektroauto uzlādes vietu infrastruktūras izveide;
    5. darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.1. pasākuma "Veicināt energoefektivitātes paaugstināšanu dzīvojamās ēkās" ietvaros īstenoto projektu neattiecināmo izmaksu finansēšana;
    6. projekta vadība;
    7. autoruzraudzība;
    8. būvuzraudzība.
12. Lai saņemtu aizdevumu, sabiedrībā "Altum" iesniedz:
    1. aizdevuma pieteikumu;
    2. dzīvokļu īpašnieku kopsapulces protokola kopiju, kurā:
       1. iekļauts atbilstoši normatīvajiem aktiem dzīvokļa īpašuma jomā pieņemts lēmums par būvdarbiem un/vai teritorijas labiekārtošanu, un/vai elektroauto uzlādes vietu infrastruktūras izveidi;
       2. norādīti paredzētie būvdarbi, teritorijas labiekārtošanas darbi, elektroauto uzlādes vietu infrastruktūras izveides darbi un to izmaksas;
       3. norādīta pilnvarotā persona un tās pienākumi atbilstoši šo noteikumu 2.5. apakšpunktam.
    3. daudzdzīvokļu dzīvojamās mājas kopīpašuma pārvaldīšanas līguma vai dokumenta, kas to aizstāj, kopiju;
    4. plānoto izmaksu aprēķinu (tāmes);
    5. informāciju par izvēlēto darbu veicēju, autoruzraugu un būvuzraugu;
    6. līgumu vai tam pielīdzināmu dokumentu, kurā dzīvokļu īpašnieku kopības vienojušās par piesaistītā zemesgabala kopīgu labiekārtošanu, kā arī par labiekārtojuma kopīgu uzturēšanu un saglabāšanu, ja aizdevuma pieteikuma iesniedzējs ir pilnvarotā persona, kas iesniedz pieteikumu par divu vai vairāku dzīvokļu īpašnieku kopību kopēju teritorijas labiekārtošanu; ;
    7. zemesgabala īpašnieka rakstisku piekrišanu darbu veikšanai, ja dzīvokļu īpašnieku kopība, kura ir plānojusi veikt darbus uz zemesgabala, kurš nav tās īpašumā, bet kura robežas ir savienotas ar daudzdzīvokļu dzīvojamai mājai piesaistīto zemesgabalu;;
    8. elektroauto uzlādes vietu infrastruktūras nepieciešamo tehnisko dokumentāciju;
    9. ar sadales sistēmas operatoru noslēgtu sadales sistēmas pakalpojuma līgumu (kopija) ar pieslēguma tehniskajiem parametriem, kas atbilst šo noteikumu 2.4. apakšpunkta prasībām, vai līgumu par jauna pieslēguma ierīkošanu (kopija) ar pieslēguma tehniskajiem parametriem, kas atbilst šo noteikumu 2.4. apakšpunkta prasībām, vai lietotāja apliecinājumu, pie kura elektrotīkla ir plānots pieslēgt publiski pieejamu uzlādes staciju, par pieejamo brīvo jaudu publiski pieejamās uzlādes stacijas pieslēgšanai ar pieslēguma tehniskajiem parametriem, kas atbilst šo noteikumu 2.4. apakšpunkta prasībām.
    10. kredītiestādes apliecinājumu par to, ka pilnvarotā persona vai saimnieciskās darbības veicējs var pieteikties aizdevuma saņemšanai sabiedrībā "Altum". Ja kredītiestāde nesniedz apliecinājumu 20 darbdienu laikā, uzskatāms, ka kredītiestāde ir apliecinājusi, ka dzīvokļu īpašnieki vai saimnieciskās darbības veicējs var pieteikties aizdevumam sabiedrībā "Altum";
    11. saimnieciskās darbības veicējs vai pilnvarotā persona sabiedrībā "Altum" iesniedz informāciju par tā iepriekš saņemto *de minimis* atbalstu, ievērojot normatīvos aktus par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem;
    12. citu sabiedrības "Altum" pieprasīto informāciju.
13. Ja aizdevumam piesakās:
    1. pilnvarotā persona, tā sabiedrībā "Altum" iesniedz šo noteikumu 10.1. – 10.12. apakšpunktā minētos dokumentus;
    2. pilnvarotā persona, sabiedrībā "Altum" iesniedz šo noteikumu 10.1. un 10.2. apakšpunktā minētos dokumentus, lai finansētu šo noteikumu 9.5. apakšpunktā noteikto pasākumu;
    3. saimnieciskās darbības veicējs, tas sabiedrībā "Altum" iesniedz šo noteikumu 10.1., 10.4., 10.5., 10.8. - 10.12. apakšpunktā minētos dokumentus.
14. Maksimālais aizdevuma apmērs:
    1. vienai pilnvarotai personai par vienu daudzdzīvokļu dzīvojamo māju ir 400 000 *euro*, vienlaikus nepārsniedzot 120 *euro* uz vienu daudzdzīvokļu dzīvojamās mājas kopējās platības kvadrātmetru. Dzīvokļu īpašnieki var saņemt vairākus aizdevumus ar nosacījumu, ka jauna aizdevuma un esošo šo noteikumu ietvaros piešķirto aizdevumu pamatsummas atlikums nepārsniedz šajā punktā noteikto kopējo aizdevuma apmēru un ierobežojumu uz vienu daudzdzīvokļu dzīvojamās mājas kopējās platības kvadrātmetru.
    2. vienam saimnieciskās darbības veicējam ir 3 000 000 *euro*. Saimnieciskās darbības veicējs var saņemt vairākus aizdevumus ar nosacījumu, ka jauna aizdevuma un esošo šo noteikumu ietvaros piešķirto aizdevumu pamatsummu atlikums nepārsniedz šajā punktā noteikto maksimālo aizdevuma apmēru.
15. Aizdevuma maksimālais termiņš ir 20 gadi.
16. Sabiedrība "Altum" pieņem lēmumu par aizdevuma piešķiršanu, pamatojoties uz pilnvarotās personas šo noteikumu 11.1. apakšpunktā vai 11.2. apakšpunktā iesniegtajiem dokumentiem, vai saimnieciskās darbības veicēja šo noteikumu 11.3. apakšpunktā iesniegtajiem dokumentiem.
17. Aizdevumu pilnvarotajai personai piešķir, ja:
    1. daudzdzīvokļu dzīvojamās mājas parādsaistību apjoms par saņemtajiem pakalpojumiem (apsaimniekošanas, atkritumu apsaimniekošanas, siltumapgādes, ūdensapgādes un kanalizācijas pakalpojumi), kas saistīti ar dzīvokļa īpašuma lietošanu, ir mazāks par 10 % no šo pakalpojumu rēķinu summas pēdējā gada laikā;
    2. ir pamatotas aizdevuma atmaksāšanas iespējas, kuras izvērtē sabiedrība "Altum", ņemot vērā drošas finanšu vadības principu.
18. Aizdevumu saimnieciskās darbības veicējam piešķir, pamatojoties uz saimnieciskās darbības veicēja iesniegtajiem šo noteikumu 11.3. apakšpunktā minētajiem dokumentiem. Finansētas tiek tikai tādas darbības, kuras sabiedrība "Altum" ir atzinusi par ekonomiski dzīvotspējīgām. Sabiedrība “Altum” aizdevuma piešķiršanai vērtē projekta īstenošanai nepieciešamo līdzfinansējumu, nodrošinājuma pietiekamību un likviditāti, saimnieciskās darbības veicēja esošo un nākotnes finanšu situāciju, zināšanu un pieredzes atbilstību, kā arī analizējot identificētos uzņēmējdarbības riskus un citus faktorus saimnieciskās darbības veicēja aizdevuma kvalitātes noteikšanai.
19. Aizdevumu nepiešķir:
    1. pasākumiem, kuri nav noteikti kā atbalstāmi saskaņā ar šo noteikumu 9. punktu;
    2. saimnieciskās darbības veicējam, ja:
       1. tam saskaņā ar Valsts ieņēmumu dienesta administrēto nodokļu (nodevu) parādnieku datubāzē pieejamo informāciju ir nodokļu vai nodevu parādi, tai skaitā valsts sociālās apdrošināšanas obligāto iemaksu parādi, kas kopsummā pārsniedz 150 *euro* (neattiecas uz gadījumiem, ja saimnieciskās darbības veicējs ir vienojies ar Valsts ieņēmumu dienestu par nodokļu parāda atmaksas grafiku un pilda šīs vienošanās nosacījumus);
       2. tam, iesniedzot aizdevuma pieteikumu ar tiesas spriedumu ir pasludināts juridiskās personas maksātnespējas process, ierosināta tiesiskās aizsardzības procesa lieta vai tiek īstenots tiesiskās aizsardzības process, tā saimnieciskā darbība ir izbeigta vai tas atbilst normatīvajos aktos noteiktajām juridiskās personas maksātnespējas procesa pazīmēm, kad kreditors ir tiesīgs iesniegt juridiskās personas maksātnespējas procesa pieteikumu.
       3. tas ir šo noteikumu 2.6.2. apakšpunktā minētais saimnieciskās darbības veicējs un, iesniedzot aizdevuma pieteikumu, tā kredītreitings ir zemāks par "B-".
20. Par aizdevuma piešķiršanas datumu uzskatāms sabiedrības "Altum" un aizdevuma saņēmēja aizdevuma līguma noslēgšanas datums.
21. **Valsts atbalsta nosacījumi**
22. Aizdevumu *de minimis* atbalsta saņēmējiem sniedz saskaņā ar Komisijas regulu Nr. 1407/2013 un nepiešķir nozarēm un darbībām, kas noteiktas Komisijas regulas Nr. 1407/2013 1. pantā.
23. Par saimniecisko darbību nav uzskatāma daudzdzīvokļu dzīvojamā mājā esošo:
    1. neprivatizēto pašvaldībām piederošo dzīvokļu izīrēšana, biedrību un nodibinājumu īpašumā esošu dzīvokļu izīrēšana, īres tiesisko attiecību uzsākšana vai dzīvokļu uzturēšana, lai tos izīrētu atbilstoši vienam no šādiem likumiem:
       1. likumam "Par palīdzību dzīvokļa jautājumu risināšanā";
       2. likumam "Par sociālajiem dzīvokļiem un sociālajām daudzdzīvokļu dzīvojamām mājām";
       3. likumam "Par valsts un pašvaldību daudzdzīvokļu dzīvojamo māju privatizāciju";
    2. nedzīvojamo platību iznomāšana vai nodošana lietošanā pašvaldības vai valsts deleģēto pārvaldes uzdevumu veikšanai saskaņā ar normatīvajiem aktiem, kas regulē publiskas personas finanšu līdzekļu un mantas likumīgu izmantošanu;
    3. nedzīvojamo platību izmantošana pašvaldības vai valsts funkciju nodrošināšanai, tai skaitā, ja funkciju nodrošināšanas ietvaros tiek sniegti maksas pakalpojumi, vai sabiedriskā labuma organizāciju lietošanai, ja tās netiek izmantotas saimnieciskās darbības veikšanai.
24. Sabiedrība "Altum", izsniedzot aizdevumu *de minimis* atbalsta saņēmējam, ievēro šādus nosacījumus:
    1. atbalstu nepiešķir grūtībās nonākušam *de minimis* atbalsta saņēmējam, kuram ar tiesas spriedumu ir pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, uzsākta bankrota procedūra, piemērota sanācija vai mierizlīgums, kura saimnieciskā darbība ir izbeigta vai tas atbilst normatīvajos aktos noteiktajām juridiskās personas maksātnespējas procesa pazīmēm, kad kreditors ir tiesīgs iesniegt juridiskās personas maksātnespējas procesa pieteikumu;
    2. aizdevuma subsīdijas ekvivalents *de minimis* atbalsta saņēmējam ir aprēķināms kā starpība starp procentu maksājuma summu, kura būtu jāmaksā, piemērojot atsauces likmi, kas aprēķināma saskaņā ar Eiropas Komisijas Latvijai apstiprināto atsauces likmi, ko nosaka atbilstoši Komisijas paziņojumam par atsauces likmes un diskonta likmes noteikšanas metodes pārskatīšanu (Eiropas Savienības Oficiālais Vēstnesis, 2008. gada 19. janvāris, Nr. C 014) un saimnieciskās darbības veicēja faktiski samaksāto procentu maksājumu summu;
    3. sabiedrība "Altum" nodrošina dokumentācijas uzglabāšanu, ievērojot regulas Nr. 1407/2013 6. panta 4. punktā minētos nosacījumus, un nodrošina informācijas pieejamību vismaz 10 gadus no atbalsta piešķiršanas dienas.
25. *De minimis* atbalsta saņēmējs, kas ir saņēmis sabiedrības "Altum" aizdevumu:
    1. uzglabā dokumentāciju, ievērojot regulas Nr. 1407/2013 6. panta 4. punktā minētos nosacījumus, un nodrošina informācijas pieejamību vismaz desmit gadus no atbalsta piešķiršanas dienas;
    2. šo noteikumu ietvaros saņemto *de minimis* atbalstu var apvienot ar citu *de minimis* atbalstu par vienām un tām pašām attiecināmajām izmaksām, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100 %;
    3. ievērojot regulas Nr. 1407/2013 5. panta 1. un 2. punkta nosacījumus, šo noteikumu ietvaros piešķirto *de minimis* atbalstu drīkst kumulēt ar citu *de minimis* atbalstu līdz regulas Nr. 1407/2013 3. panta 2. punktā noteiktajam robežlielumam, kā arī drīkst kumulēt ar citu valsts atbalstu attiecībā uz vienām un tām pašām attiecināmajām izmaksām vai citu valsts atbalstu tam pašam riska finansējuma pasākumam, ja kumulācijas rezultātā netiek pārsniegta attiecīgā maksimālā atbalsta intensitāte vai atbalsta summa, kāda noteikta valsts atbalsta programmā, atbalsta projektā vai Eiropas Komisijas lēmumā. Šādā gadījumā saimnieciskās darbības veicējs iesniedz visu informāciju par plānoto un piešķirto atbalstu par tām pašām attiecināmajām izmaksām, norādot atbalsta piešķiršanas datumu, atbalsta sniedzēju, atbalsta pasākumu, kā arī plānoto un (vai) piešķirto atbalsta summu.
26. Ja *de minimis* atbalsta saņēmējs darbojas šo noteikumu 19. punktā minētajās nozarēs, atbalstu drīkst piešķirt tikai tad, ja tiek skaidri nodalītas atbalstāmās darbības un finanšu plūsmas, nodrošinot, ka darbības šo noteikumu 19. punktā minētajās nozarēs negūst labumu no piešķirtā atbalsta.
27. Vienam *de minimis* atbalsta saņēmējam viena vienota uzņēmuma līmenī *de minimis* atbalsta apmērs kopā ar attiecīgajā fiskālajā gadā un iepriekšējos divos fiskālajos gados piešķirto *de minimis* atbalstu nepārsniedz Komisijas regulas Nr. 1407/2013 3. panta 2. punktā noteikto maksimālo *de minimis* atbalsta apmēru.
28. Viens vienots uzņēmums šo noteikumu izpratnē ir uzņēmums, kas atbilst regulas Nr. 1407/2013 2. panta 2. punktā noteiktajai viena vienota uzņēmuma definīcijai.
29. Lēmumi par aizdevuma piešķiršanu saskaņā ar regulu Nr. 1407/2013 netiek pieņemti pēc tam, kad minētā regula ir zaudējusi spēku.
30. Ja šo noteikumu *de minimis* atbalsta saņēmējs ir pārkāpis Komisijas regulas Nr. 1407/2013 prasības, tam ir pienākums atmaksāt sabiedrībai "Altum" visu saņemto *de minimis* atbalstu, kas piešķirts saskaņā ar attiecīgo regulu, kopā ar procentiem, kuru likmi publicē Eiropas Komisija saskaņā ar Komisijas 2004. gada 21. aprīļa Regulas (EK) Nr. 794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai (turpmāk – Komisijas regula Nr. 794/2004), 10. pantu, tiem pieskaitot 100 bāzes punktu, no dienas, kad *de minimis* atbalsts tika izmaksāts šo noteikumu 2.3.. punktā minētajam dzīvokļa īpašniekam, līdz tā atgūšanas dienai, ievērojot Komisijas regulas Nr. 794/2004 11. pantā noteikto procentu likmes piemērošanas metodi.
31. Šo noteikumu ietvaros piešķirto aizdevumu nevar apvienot ar atbalstu, kuru atbilstoši Eiropas Komisijas pieņemtajam lēmumam sabiedrība "Altum" sniedz saskaņā ar normatīvajiem aktiem par apgrozāmo līdzekļu aizdevumiem saimnieciskās darbības veicējiem, kuru darbību ietekmējusi Covid-19 izplatība, un par garantijām saimnieciskās darbības veicējiem, kuru darbību ietekmējusi Covid-19 izplatība.

Ministru prezidents A. K. Kariņš

Ekonomikas ministrs J. Vitenbergs

Iesniedzējs:

Ekonomikas ministrs J. Vitenbergs

Vīza:

Valsts sekretārs E. Valantis